Cîhan Êrîşa Rûsî ya Dema Serdana Guterres ya Kîevê Şermezar Dike
Serokê Ukrayna Volodymyr Zelenskyy dibêje ku Rûsya êrîş bi armanca "bêrûmetkirina" NY, kiriye.
Cîhan êrîşa mûşekî ya Rûsya ya ser Kîevê ya do Pêncşemê, ku dema serdana Sekreterê Giştî yê Neteweyên Yekbûyî (NY) Antonio Guterres de qewimî, şermezar dike. Serokê Ukrayna Volodymyr Zelenskyy ragihand ku Rûsya yekser piştî ku hevdîtina wî û Guterres bi dawî bûye, bi pênc mûşekan êrîş birine ser Kîevê. Zelenskyy îdia kir ku Rûsya êrîş bi armanca bêrûmetkirina NY kiriye. "Ev êrîş di derbarê hewlên reberîya Rûsya yên bo piçûkxistina NY û her tiştê ku rêxistin temsîl dike, gelek tiştan dibêje." Zelenskyy dîyar kir ku dijî vê êrîşa Rûsî bertek û bersîveke xurt pêdivî ye. Wezîrê derve yê Ukrayna Dmytro Kuleba ragihand ku di êrîşê de mûşekên kruzê hatine xebitandin. Bajarvanê Kîevê Vitali Klitschko jî îro got ku di êrîşê de avahîyên sivîl hatine lexistin, yek kes hatiye kuştin û 10 kesên din jî birîndar bûne. "Kîev hîn jî cîhekî xeter e û paytexta Ukraynayê armanc e hîn jî û hêzên Rûsî dixwazin wê dagir bikin," bajarvan Klitschko got. Lê, wezareta berevanîyê ya Rûsya îro ragihand ku wê di êrîşê de avahîyên kargeha Artem ya hilberîna roketan, li Kîevê bi mûşekên menzîl dirêj wêran kirine. "Çekên esmanî yên menzîldirêj kargehên hilberînê yên kompanîya roketan ya bi navê Artem li bajarê Kîevê têk birin," wezaretê got. Lê, karbidestên Ukraynî heta niha ti daxuyanî nedaye ku kargeha Artem di dema êrîşê de hatiye lêxistin yan na. Wezîrê berevanîyê yê Ukrayna Oleksiy Reznikov jî êrîş wek kiryareke dijî ewlehîya Gutarres û dijî ewlehîya cîhanê bi nav kir. Berdevikê Pentagonê John Kirby piştî ragihandina êrîşên Rûsî yên di dema serdana Gutarees de ji CNN re ragihand ku Amerîka êrîşên ser Kîevê dinirxîne. "Em hîn jî hewl didin ku vê yekê analîz bikin û fêhm bikin ka çi li vir qewimî, bi çi û bi kîjan cebilxaneyê hat lêdan" Kirby ragihand. Hikûmeta Almanya jî êrîşa mûşekî ya Rûsî ya ser Kîevê bi tundî rexne kir. "Êrîşa ber çavên civaka cîhanî careke din eşkere dike ku Putin û rejîma wî ti rêzê ji qanûnên navneteweyî re nagirin," berdevikê hikûmeta Almanî Wolfgang Buechner li Berlînê ji rojnamevanan re got. Radyo Ewrupa Azad ya Amerîka jî ragihandibû ku rojnamevana wê Vira Hyrych di heman êrîşa esmanî ya Rûsya de li Kîevê hatiye kuştin. Wezareta berevanîyê ya Rûsya îro di daxuyanîya di derbarê êrîşê de dîyar kir ku "hêzên çekdar yên Federasyona Rûsya operasyona leşkerî ya taybet ya li Ukrayna didomînin."